Gatland kan koppe in Suid-Afrika stamp | Maroela Media
Warren Gatland is besig om 'n regte klakous te word.
Gatland, 'n oud‑All Black-haker wat tussen 1988 en 1991 altesaam 17 keer vir die All Blacks gespeel het, maar nooit vir Sean Fitzpatrick uit die toetsspan kon lig nie, se Chiefs-span kry nou die wind van voor in Nieu-Seeland se Aotearoa-reeks ná vier agtereenvolgende nederlae.
Oor afrigting kan jy Gatland baie min vertel, want hoeveel ander breiers kan daarmee spog dat hulle Taupiri in Nieu-Seeland, Galwegians, Thames Valley, Connacht, Ierland, London Wasps, Waikato, die Chiefs, Wallis en die Britse en Ierse Leeus met welslae afgerig het?
Maar nou haal hy die oudste truuk in die boek uit nadat die Chiefs vier keer in 'n ry verloor het: dis die skeidsregter en beamptes se skuld.
Teen die Crusaders het die arme James Doleman deurgeloop en Sondagoggend is die skeidsregter Ben O'Keeffe oor die kole gehaal nadat die Hurricanes die Chiefs getroef het.
Sy klaery het nou oorgespoel na die kaptein, Same Cane, wat ook daaroor gebrom het dat O'Keeffe 'n strafskop wat tot Jordie Barrett se monsterstrafdoel gelei het, op verkeerde plek toegeken het.
Dis nogal ironies dat daar amptelik nog nie 'n woord gerep is oor Gatland en die All Black-kaptein se gebrommery nie.
Wees dus maar voorbereid daarop dat Gatland aanstaande jaar ook elke truuk in die boek sal uithaal wanneer die Britse en Ierse Leeus die blasers en beamptes (en Springbokke) in hul visier sal hê.
Al verskil is dat die nuwe Bokafrigter, Jacques Nienaber (eintlik maar Rassie Erasmus), nie in daardie strik sal trap nie.
Dis 'n ou streek van sekere afrigters om die media, en dus die ondersteuners, te voer met inligting wat tot hul voordeel sal strek.